หนุ่มฟรีแลนซ์ พร้อมเปย์
นอกจาก &#8220;ของเล่น&#8221; ชิ้นใหญ่ ไม่ว่าจะเป็นสมาร์ทโฟนรุ่นใหม่ คอมพิวเตอร์รุ่นล่าสุด หรือรถยนต์ป้ายแดง หนุ่มโสดส่วนใหญ่มักจะหมดเงินไปกับความบันเทิง โดยเฉพาะรายจ่ายสำหรับการท่องราตรี เครื่องแต่งกาย เครื่องสำอางบำรุงผิว น้ำหอม สำหรับผู้ชายที่ใส่ใจดูแลตัวเอง
21 ก.พ. 2560

นอกจาก “ของเล่น” ชิ้นใหญ่ ไม่ว่าจะเป็นสมาร์ทโฟนรุ่นใหม่ คอมพิวเตอร์รุ่นล่าสุด หรือรถยนต์ป้ายแดง หนุ่มโสดส่วนใหญ่มักจะหมดเงินไปกับความบันเทิง โดยเฉพาะรายจ่ายสำหรับการท่องราตรี เครื่องแต่งกาย เครื่องสำอางบำรุงผิว น้ำหอม สำหรับผู้ชายที่ใส่ใจดูแลตัวเอง
แถมยังพร้อมที่จะ “เปย์” ทันทีถ้าคิดว่า “มันคุ้มค่ากับเงินที่จ่ายไป” หรือ “มันไม่ใช่รายจ่าย แต่เป็นการลงทุน” ซึ่งในบางครั้งอาจจะดูฟุ่มเฟือย
แล้วผู้ชายสายเปย์จะจัดการกับรายจ่ายฟุ่มเฟือยพวกนี้อย่างไร โดยเฉพาะสายเปย์ที่ทำงานฟรีแลนซ์ มีรายได้ไม่แน่นอน เพราะถ้าจะให้ลุกขึ้นมาบันทึกรายรับ-รายจ่ายคงลำบาก ยกเว้นว่ามันเป็นแอพพลิเคชั่นสุดล้ำในสมาร์ทโฟนรุ่นล่าสุด (เพราะฉะนั้นไปดาวน์โหลดมาไว้หน่อยก็น่าจะดี)
ทางออกง่ายๆ อีกทางหนึ่ง คือตั้งเป้าหมายการใช้จ่ายในแต่ละเดือนเอาไว้ โดยจะเบิกเงินมาใส่ไว้ในบัญชีที่เตรียมไว้ใช้จ่ายในแต่ละเดือนโดยเฉพาะ (เหมือนเป็นบัญชีเงินเดือน) หรือจะกดเงินมาใช้เป็นรายสัปดาห์ก็น่าสนใจ
จากนี้ก็ง่ายแล้ว เพราะถ้าเงินในบัญชีใช้จ่ายหมดก่อนที่จะครบเดือนก็รู้ได้ทันทีว่า เดือนนี้เปย์มากไป เดือนหน้าว่ากันใหม่ ตั้งใจลดค่าใช้จ่ายลงให้ได้
เริ่มจากนั่งทบทวนดูว่า เดือนที่ผ่านมาเปย์อะไรไปบ้าง แต่ถ้านึกไม่ออก “ไม่รู้ว่าเงินหายไปไหนหมด” ขอแนะนำให้กลับตั้งต้นที่การจดรายรับ-รายจ่าย เพราะมันช่วยลดภาระให้สมองในการจดจำรายการใช้จ่ายต่างๆ แล้วเอาพื้นที่เหลือๆ ไปไว้ใช้คิดงานเด็ดทำงานด่วนจะดีกว่า
แม้ว่าการจดบันทึกรายรับรายจ่าย จะดูหยุมหยิมเกินไปสำหรับผู้ชายแมนๆ แต่รับรองว่าถ้าผู้ชายคิดจะทำเรื่องพวกนี้อย่างจริงจัง คุณจะทำได้ดีสมราคาคุยจริงๆ